साम्यवाद
बोल्शेविक दल रूस के कई समाजवादी दलों में से एक था। 1917 की विशेष परिस्थितियों में इसको सफलता प्राप्त हुई। रूसी समाजवाद की पार्श्वभूमि अन्य यूरोपीय समाजवादों की स्थिति से भिन्न थी। रूसी साम्राज्य यूरोप के अग्रणी देशों से उद्योग धंधों में पिछड़ा हुआ था, अत: यहाँ मजदूर वर्ग बहुसंख्यक और अधिक प्रभावशाली न हो सका। यहाँ लोकतंत्रात्मक शासन और व्यक्तिगत स्वाधीनताओं का भी अभाव था। रूसी बुद्धिजीवी और मध्यमवर्ग इनके लिए इच्छुक था पर जारशाही दमननीति के कारण इनकी प्राप्ति का संवैधानिक मार्ग अवरुद्धप्राय था। इन परिस्थितियों से प्रभावित वहाँ के प्रथम समाजवादी रूस के ग्रामीण कम्यून (समुदाय) को अपने विचारों का आधार मानते थे तथा क्रांतिकारी मार्ग द्वारा जारशाही का नाश लोकतंत्रवाद की सफलता के लिए प्रथम सोपान समझते थे। उन विचारकों में हर्जेन (Herzen), लावरोव (Lavrov), चर्नीशेव्सकी (Chernishevrzky) और बाकुनिन (Bakunin) मुख्य हैं। इनसे प्रभावित होकर अनेक बुद्धिजीवी क्रांति की ओर अग्रसर हुए। इस प्रकार नरोदनिक (Narodnik) जन आंदोलन की नींव पड़ी तथा नारोदन्या वोल्या (Narodnya Volya, जनेच्छा) संगठन बना। सन् 1901 में इसका नाम सामाजिक क्रांतिकारी पार्टी (Social Revolutionary Party) रखा गया। सन् 1917 की बोल्शेविक क्रांति के समय तक यह रूस का सबसे बड़ा समाजवादी दल था, परंतु इसका प्रभावक्षेत्र अधिकांशत: ग्रामीण जनता थी। इसके वाम पक्ष ने बोल्शेविक क्रांति का समर्थन किया।
पोलितब्यूरो
पोलितब्यूरो (रूसी:Политбюро), पोलित ब्यूरो, या राजनीतिक ब्यूरो (रूसी: политическое бюро), विभिन्न देशों के साम्यवादी दलों (कम्युनिस्ट पार्टियों) की कार्यकारी समिति है। यह प्राय सभी पूर्व और मौजूदा साम्यवादी राष्ट्रों में मौजूद है। ट्रॉटस्कीवाद के तहत, पोलितब्यूरो केंद्रीय समिति का एक ब्यूरो है। दुनिया का पहला पोलितब्यूरो 1917 में रूस की बोल्शेविक पार्टी द्वारा, उसी वर्ष घटित रूसी क्रांति को एक मजबूत और निरंतर नेतृत्व प्रदान करने के उद्देश्य से बनाया गया था। पहले पोलितब्यूरो में सात सदस्य थे: लेनिन, ज़िनोविव, कामेनेव, ट्रॉट्स्की, स्टालिन, सोकोलनिकोव और बुबनोव। 20 वीं शताब्दी के दौरान, जिन देशों में पोलित ब्यूरो था, उनमें सोवियत संघ, पूर्वी जर्मनी, अफगानिस्तान, चेकोस्लोवाकिया और चीन शामिल थे। आज भी विश्व के पांच देशों चीन, उत्तर कोरिया, लाओस, वियतनाम और क्यूबा में पोलितब्यूरो प्रणाली काम कर रही है।